Dagi, bdant ttbanent-d tmezgunin ɣef tencirt. Tagrawla tendeh, Fransa tbedd mgal asnulfu d kra i d-yessakayen aɣref, ladɣa amezgun aqbayli. Irgazen n umezgun yal wa anda i d-yufa iman-is; wa deg udrar, wa berra n tmurt, yunag ad yeqdec deg tsekla taqbaylit. Yeḥṣa adeg-is ɣef tencirt, dinna i yezmer ad yefk tallalt i umennuɣ. Amezgun iɛiwen ayen i yezmer akken ad yesmendeg isufa n tegrawla, yessečč s tikta-s igrawliwen, yal mi ara tens tmess ad iṣuḍ tirgin akken ad d-yelheb ujaǧǧiḥ ara yesserɣen aɛdaw. Yettuḥettem ɣef yirgazen n umezgun ad aɣen abrid n Tunes d Fransa. Xas ma llan berra n tmurt, ur ḥbisen ara deg usnulfu d wurar n umezgun.